Imtella' Mejju 26, 2021 Rapport: Liam Carter Se jibda jingħata kumpens finanzjarju lill-persuni li jispiċċaw vittmi ta' reati kriminali bħala rimedju għad-dannu li jkunu sofrew. Dan tħabbar mill-Ministru tal-Ġustizzja Edward Zammit Lewis hekk kif ressaq emendi fil-liġi dwar il-vittmi tal-kriminalità. Dr Zammit Lewis qal li l-vittmi m'għandhoxmx iġorru t-tbatija addizzjonali, partikolarment problemi finanzjarji wara t-trawma li jkunu għaddew minnha. Sostna li l-kumpens se jkun ikkalkulat b'tali mod li jkun vijabbli, u ċċara li l-fond m'għandux x'jaqsam mad-danni li jingħataw mill-Qrati tal-Ġustizzja. Bil-għan li l-vittmi ta' reati kriminali jkollhom rimedju xieraq għat-tbatijiet li jgħaddu minnhom, il-Gvern ħoloq mekkaniżmu li bih dawn il-vittmi se jkunu jistgħu japplikaw għall-kumpens. Dan il-qafas ġdid għandu l-għan li joħloq bilanċ bejn dak li l-vittma tkun tilfet u l-kumpens mistħoqq ġaladarba kellha tkun preżenti għal diversi seduti fil-Qorti. F'konferenza tal-aħbarijiet, il-Ministru għall-Ġustizzja, l-Ugwaljanza u l-Governanza, Edward Zammit Lewis spjega li dan l-att se jagħti drittijiet ġodda lill-vittmi fosthom id-dritt għall-preżenza ta' persuna tal-fiduċja tagħhom. Huwa għamilha ċara li dan il-fond m'għandux x'jaqsam mal-għotja għad-danni mill-Qrati tal-Ġustizzja. "Persuna li tkun vittma tkun tista' tiġbor l-ispejjeż tagħha spejjeż li tkun għamlet waqt il-kawża għaliex tkun xhieda għenet lil Pulizija fl-istadju tal-prosekuzzjoni telgħet il-Qorti … u allura għalfejn il-vittma għandha tinkorri l-isepejjeż hi? Dan m'għandu x'jaqsam xejn ma danni li vittma ta' reat tista' titlob fil-Qrati tagħna permezz ta'kumpanija ta' assigurazzjoni biex tħallas id-danni," fisser Dr Zammit Lewis. Il-Ministru Zammit Lewis spjega li l-kundizzjonijiet u r-regoli proċedurali għall-kumpens se jiġu stabbiliti b'avviz legali. Fisser kif il-fond se jaħdem abbażi ta' analiżi ekonomika biex jiġi determinat jekk it-talba li tkun qed issir hix vijabbli. Is-Segretarju Permanenti fil-Ministeru tal-Ġustizzja Johann Galea nnota li fl-emendi li tressqu bħala parti mill-ħidma tal-Ministeru, il-vittma kontinwament qed jitpoġġa fiċ-ċentru tal-interessi legali. Il-Kap Eżekuttiv tal-Aġenzija għas-Servizzi tal-Qorti, Eunice Grech Fiorini, qalet li l-emendi preżentati huma pass fid-direzzjoni t-tajba sabiex il-Qrati jkunu effettivi, effiċjenti u aċċessibbli.